Hans Andersen (V), 2012-05-11:
Kennedy Centret er i dag et selvstændigt nationalt forsknings- og rådgivningscenter for genetik, synshandicap og mental retardering, og det hører i dag under Ministeriet for Sundhed og Forebyggelse.
Lovforslaget her går ud på at overføre Kennedy Centret som en samlet enhed til Region Hovedstaden med samme opgaver, bevilling, personale og bygning som i dag.
Som der også står i lovforslaget, tilsigtes der altså ikke ændringer i centerets opgaveområder eller indskrænkninger i centerets økonomi, og det skal fortsat videreføre en tæt integration af forskning, rådgivning og patientbehandling.
Med forslaget løftes Kennedy Centret ud af lov om sektorforskningsinstitutioner, bliver en del af det regionale sundhedsvæsen og omfattes af sundhedslovens afsnit VI om sygehusydelser.
Centerets bestyrelse bliver nedlagt, og Region Hovedstaden overtager så det overordnede ledelsesansvar og bliver ansættelsesmyndighed for de indtil nu statsligt ansatte.
Som udgangspunkt vil Venstre se positivt på forslaget, da det har en række vigtige fordele, men vi deler også bekymringerne fra flere organisationer.
Så vil centerets samarbejde og koordinering med andre enheder med tilsvarende opgaver i regionen blive styrket, og det forventes at have en række positive effekter inden for bl.a. koordinering af patientforløb og forskning.
Overførsel af Kennedy Centret vil på den måde være til gavn for bl.a. patienterne, enheder i regionen, deres samarbejde med centeret og for forskningsmiljøer i ind- og udland.
Det fremgår af forslaget, at samarbejde og koordinering inden for Region Hovedstaden vil blive styrket, men af høringssvarene kan vi også se, at der er nogle, der bekymrer sig over, om enheder i andre regioner måske vil få svært ved at samarbejde med Kennedy Centret.
Det kunne så medføre en forringelse af centerets kvalitet i form af tab af ekspertise, dårligere forskningsmuligheder og forskelsbehandling af patienter fra forskellige regioner.
Andre peger på, at bl.a. forskningen og rådgivningen bør blive ved med at være på et højt internationalt niveau, selv om Kennedy Centret ikke længere hører under de krav, der er i lov om sektorforskningsinstitutioner.
Venstre vil i udvalgsbehandlingen kigge nærmere på, hvordan vi sikrer, at øjenklinikkens landsdækkende status bevares.
Det handler om den frie, lige og ubureaukratiske adgang til behandling og om det faglige niveau for den lille gruppe af synshandicappede, som har behov for hjælp fra øjenklinikken.
Skal øjenklinikken følge med over i den overførsel af opgaver til Region Hovedstaden, eller findes der andre og bedre løsninger?
Kunne man med fordel sammenlægge Instituttet for Blinde og Svagsynede og Synscenter Refsnæs til en ny samlet enhed, inklusive øjenklinikken?
Det var en overvejelse, jeg synes vi skulle gøre os, og på den baggrund vil jeg opfordre til, at partierne sammen med ministeren mødes hurtigt for at drøfte, om der er ting i det her lovforslag, som skal ændres.
Så afslutningsvis vil jeg sige, at vi finder, det er rigtig fornuftigt at overføre langt hovedparten af opgaverne fra Kennedy Centret til Region Hovedstaden, men vi er altså ikke overbevist om, at en flytning af øjenklinikken giver en gevinst for patienter og borgere.